Document ID: 31993R2158

31993R2158
L 194/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2158/93 НА КОМИСИЯТА
от 28 юли 1993 година
относно прилагането на измененията в Международната конвенция от 1974 година за безопасност на човешкия живот на море, както и на Международната конвенция от 1973 година за предотвратяване на замърсяването от кораби по смисъла на Регламент (ЕИО) № 613/91 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 613/91 на Съвета от 4 март 1991 г. относно прехвърлянето на кораби между регистри в рамките на Общността (1), и по-специално член 1, параграф 2, буква а) от него,
като има предвид, че приложимостта на правилата на Международната конвенция от 1974 г. за безопасност на човешкия живот на море (SOLAS 1974) и на Международната конвенция за предотвратяването на замърсяването от корабите от 1973 г., изменена с Протокол от 1978 г. (MARPOL 1973/78) за целите на прехвърляне на кораби се ограничава до правилата, които са в сила към датата на приемане на Регламент (ЕИО) № 613/91 на Съвета, а именно 4 март 1991 г.;
като има предвид, че междувременно Конвенцията SOLAS от 1974 г. и отнасящият се към нея протокол от 1978 г. са били изменени на 9 и 10 ноември 1988 г., на 11 април 1989 г. и на 23 май 1990 г., за да бъде подобрено нивото на безопасност на корабите; като има предвид, че тези изменения са влезли в сила в международен план на 1 февруари 1992 г.;
като има предвид, че междувременно конвенцията MARPOL от 1973/1978 г. също е била изменена на 4 юли 1991 г., за да се повишат стандартите за предотвратяване на замърсяването от кораби и че тези изменения са влезли в сила в международен план на 4 април 1993 г.;
като има предвид, че за да се осигури прилагането на тези засилени стандарти за безопасност на море и за предотвратяване на замърсяването в Общността, що се отнася до прехвърляне на кораби между регистрите на държавите-членки, тези изменения трябва да бъдат обявени за приложими по смисъла на Регламент (ЕИО) № 613/91;
като има предвид, че мерките, предвидени в настоящия регламент, са в съответствие със становището на Комитета по прехвърляне на кораби от 7 май 1993 г.,
ПРИЕ НАСТОЯЩИЯ РЕГЛАМЕНТ:
Член 1
За целите на Регламент (ЕИО) № 613/91 на Съвета се прилагат следните изменения на Международната конвенция от 1974 г. за безопасност на човешкия живот на море (SOLAS 1974):
1.
резолюция № 1 на „Конференцията на договарящите се правителства по Международната конвенция от 1974 г. за безопасност на човешкия живот на море по Световната морска система за бедствия и безопасност“ от 9 ноември 1988 г. за изменение на глави I, II-1, III, IV, V и на допълнението към приложението към конвенцията SOLAS 1974;
2.
резолюция № 2 на „Конференцията на договарящите се правителства по Международната конвенция от 1974 г. за безопасност на човешкия живот на море по Световната морска система за бедствия и безопасност“ от 9 ноември 1988 г. за приемане, водеща до създаването на образци на досиета за екипировка (формули E и R), предназначени за допълване на сертификата за безопасност на материалите за укрепване на товарните кораби и сертификата за радиобезопасност за товарните кораби, предвидени в приложението на Конвенцията SOLAS 1974;
3.
резолюцията на „Конференция на страните по протокола от 1978 г., отнасящ се до Международната конвенция от 1974 г. за безопасност на човешкия живот на море по Световната морска система за бедствия и безопасност“ от 10 ноември 1988 г. за изменение на глава I и на допълнението към приложението на протокола от 1978 г., относно конвенцията SOLAS 1974;
4.
резолюция MSC 13 (57) на 57-ата сесия на Комитета по морска безопасност на Международната морска организация от 11 април 1989 г. за изменение на глави II-1, II-2, III, IV, V и VII от приложението към конвенцията SOLAS 1974;
5.
резолюция MSC 19 (58) на 58-ата сесия на Комитета по морска безопасност на Международната морска организация от 23 май 1990 г., за изменение на глава II-1 от приложението към конвенцията SOLAS 1974.
Член 2
Резолюция MEPC 47 (31) на 31-ата сесия на Комитета за защита на морската среда на Международната морска организация от 4 юли 1991 г. за изменение на приложение I към Международната конвенция от 1973 г. за предотвратяване на замърсяването от кораби, изменена с протокола от 1978 г., се прилага по смисъла на Регламент (ЕИО) № 613/91.
Член 3
Настоящият регламент влиза в сила на седмия ден след датата на неговото публикуване в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 юли 1993 година.

Labels: 11
5
10
20
8